**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 02.10.2023, ora 08:00 – 03.10.2023, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 03.10.2023, ora 07:00**

**RÂURI**

**Debitele au fost, în general, staționare, exceptând râurile din bazinul superior al Jiului şi cursurile inferioare ale Someșului și Mureşului, unde au fost în scădere.**

**Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare) pe râurile din bazinul superior al Jiului și pe cursul superior al Bârzavei și mai mici (sub 30%) pe râurile din bazinele hidrografice: Iza, Tur, Lăpuș, Crișul Negru, Arieș, Timiș, Moravița, Caraș, Nera, Cerna, Vedea, Tazlău, Rm. Sărat, Bârlad, Jijia, Bahlui, pe unii afluenți din bazinul superior și mijlociu al Oltului, bazinul superior al Argeșului și pe râurile din Dobrogea.**

**Nivelurile pe râuri la stațiile hidrometrice se situează sub COTELE DE ATENȚIE.**

**Debitele vor fi, în general, staționare.**

**Nivelurile pe râuri la stațiile hidrometrice se vor situa sub COTELE DE ATENȚIE.**

**DUNĂRE**

**Debitul la intrarea în țară (secțiunea Baziaș) în intervalul 02.10.2023 – 03.10.2023 a fost în creştere, având valoarea de 2900 m3/s, sub media multianuală a lunii octombrie (3850 m3/s) .**

**În aval de Porţile de Fier debitele au fost în scădere pe sectorul Gruia – Calafat, în creştere pe sectorul Bechet – Vadu Oii şi relativ staționare pe sectorul Brăila – Tulcea.**

**Debitul la intrarea în țară (secțiunea Baziaș) va fi în scădere (2700 m3/s).**

**În aval de Porțile de Fier debitele vor fi în scădere pe sectorul Gruia – Tr. Măgurele, în creştere pe sectorul Zimnicea – Galaţi şi staţionare pe sectorul Isaccea – Tulcea.**

**2. Situaţia meteorologică în intervalul 02.10.2023, ora 09:00 –03.10.2023, ora 06:00**

**ÎN ŢARĂ**

**Valorile termice au continuat să scadă în majoritatea zonelor, dar de data aceasta mai accentuat în cele sudice. Cerul a prezentat înnorări pe parcursul zilei în regiunile extracarpatice și în centrul țării, dar a fost mai mult senin în restul timpului și al teritoriului. La începutul intervalului a plouat slab și cu totul izolat în Muntenia. Vântul a suflat slab și moderat, cu ușoare intensificări pe crestele montane, precum și în Moldova, estul Munteniei și Dobrogea (55...60 km/h în deltă). Temperaturile maxime au fost cuprinse între 17 grade la Întorsura Buzăului și 26 de grade la Calafat, iar la ora 06 se înregistrau 1 grad la Joseni și Miercurea Ciuc și 15 grade la Șiria și Constanța-dig.**

**LA BUCUREŞTI**

**Valorile termice au fost în scădere față de intervalul anterior și s-au situat în jurul celor specifice datei. Cerul a fost variabil, cu înnorări în prima parte a zilei, când în unele cartiere a plouat slab. Vântul a suflat slab și moderat. Temperatura maximă a fost de 22 de grade la Afumați, 23 de grade în Băneasa și 24 de grade la Filaret, iar la ora 06 se înregistrau 7 grade în Băneasa, 9 grade la Afumați și 11 grade la Filaret.**

**3. Prognoza meteorologică în intervalul 03.10.2023, ora 09:00 –04.10.2023, ora 09:00**

**ÎN ŢARĂ**

**Vremea va fi frumoasă și ușor mai caldă decât în mod normal la această dată. Cerul va fi variabil pe parcursul zilei și mai mult senin noaptea. Vântul va sufla slab și moderat. Temperaturile maxime se vor încadra între 19 și 26 de grade, iar cele minime între 6 și 15 grade, mai scăzute în depresiunile Carpaților Orientali, spre 2...3 grade. Izolat, dimineaţa, se va semnala ceaţă, îndeosebi în depresiuni.**

**LA BUCUREŞTI**

**Vremea va fi frumoasă și ușor mai caldă decât normal. Cerul va fi variabil spre senin, iar vântul va sufla slab până la moderat. Temperatura maximă va fi de 23...25 de grade, iar cea minimă de 10...11 grade, mai scăzută în zona preorășenească, spre 9 grade.**

1. ***CALITATEA APELOR***

**1. Pe fluviul Dunărea**

**Nu au fost semnalate evenimente deosebite.**

**2. Pe râurile interioare**

***Administrația Națională Apele Române* revine cu informații despre poluarea accidentală a apei pârâului Starcovăț care s-a produs în data de 28.09.2023, la ora 14:30, în zona localității Lupac, județul Caraș-Severin, în urma evacuării de levigat provenit din deșeuri menajere de pe amplasamentul Centrului de Management Integrat al Deșeurilor Lupac, administrat de SC GIREXIM UNIVERSAL SA. Poluarea a fost sistată în data de 02.10.2023, la ora 12:00. Nu s-a înregistrat mortalitate piscicolă. Au fost prelevate probe de apă și s-au efectuat analize chimice în laboratorul de specialitate. S-au aplicat sancțiuni contravenționale în valoare de 40000 lei.**

***Administrația Națională Apele Române* revine cu informații despre poluarea accidentală a apei râului Târnava Mică care s-a produs în data de 28.09.2023, la ora 10:00, în zona localității Trei Sate, județul Mureș, în urma evacuării de ape uzate neepurate corespunzător de către SC SILCOM TREI SATE SRL. Nu s-a înregistrat mortalitate piscicolă. În urma efectuării analizelor pentru probele de apă recoltate în data de 28.09.2023, se constată următoarele:**

**- calitatea apei uzate evacuate în râul Târnava Mică de către SC SILCOM TREI SATE SRL este necorespunzătoare, având un conținut mare de materii în suspensie;**

**- în secțiunea r. Târnava Mică, la cca. 200 m aval de conducta de evacuare apă uzată, se observă efectul poluării, în comparație cu indicatorii din r. Târnava Mică, la cca. 30 m amonte de conducta de evacuare apă uzată (creșterea conținutului de materii în suspensie).**

**S-a întocmit nota de constatare nr. 62/28.09.2023.**

**Măsuri trasate poluatorului:**

**- repornirea activității în cadrul stației de sortare agregate minerale, numai după efectuarea lucrărilor necesare încadrării calității apelor uzate evacuate în limitele autorizate;**

**- interzicerea evacuării apelor uzate neepurate în cursurile de apă sau pe terenurile din jur;**

**- respectarea în permanență a prevederilor actului de reglementare din punct de vedere al gospodăririi apelor și a obligațiilor stipulate în Autorizația de gospodărire a apelor nr. 234/02.07.2021.**

***Administrația Națională Apele Române* revine cu informații despre poluarea accidentală a apei pârâului Platonița care s-a produs în data de 24.09.2023, la ora 18:00, în zona localității Forăști, județul Suceava, în urma deversării de ape uzate neepurate provenite din stația de epurare a comunei Forăști. Nu s-a înregistrat mortalitate piscicolă.**

**În urma efectuării analizelor fizico - chimice pe probele de apă recoltate, se constată un impact local al apelor uzate deversate asupra calității cursului de apă Platonița, indicatorul amoniu având variația cea mai mare trecând din clasa a II-a de calitate în amonte în clasa a IV-a de calitate.**

**Pârâul Platonița, emisarul stației de epurare a comunei Forăști, își menține clasa a IV-a de calitate atât în amonte de gura de evacuare a stației, cât și la 1 km în aval de aceasta, clasă dată de indicatorul CBO5.**

**Întrucât la momentul controlului deversarea nu era stopată, pentru o evaluare corectă privind impactul apelor uzate deversate asupra cursului de apă Platonița, conducerea S.G.A. Suceava a dispus efectuarea unui nou control și prelevarea unui nou set de analize.**

**3. Pe Marea Neagră**

**Nu au fost semnalate evenimente deosebite.**

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului* informează că, din rezultatele analizelor efectuate pentru perioada 29.09.2023-01.10.2023 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).**

**A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stațiile: B-3 (mun. București) și IS-1 Mobil (mun. Iași) în data de 29.09.2023; B-3 (mun. București) și IS-1 Mobil (mun. Iași) în data de 30.09.2023. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.**

1. **În domeniul solului şi vegetaţiei**

**Nu au fost semnalate evenimente deosebite.**

1. **În domeniul supravegherii radioactivităţii mediului**

***Agenţia Naţională pentru Protecţia Mediului* informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 30.09.2023-02.10.2023 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.**

1. **În municipiul Bucureşti**

**Nu au fost semnalate evenimente deosebite.**

1. ***ALIMENTĂRI CU APĂ***

***Administraţia Bazinală de Apă Prut-Bârlad***

**Judeţul Botoşani**

**Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.**

**Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.**

**Judeţul Iaşi:**

**Se menţine situaţia de restricţii în alimentarea cu apă pentru piscicultură la folosinţele:**

**- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei II de aplicare a restricțiilor;**

**- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;**

**- S.C. MIHPES S.R.L. Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor;**

**- S.C. APAVITAL S.A. Iași prin reducerea debitelor la sursa r. Bahlui – ac. Parcovaci corespunzător treptei II de aplicare a restricțiilor.**

**Judeţul Vaslui**

**Se menţin prevederile „Planului de restricţii şi folosire a apei în perioade deficitare”, astfel:**

**- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;**

**- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.**

**DIRECȚIA COMUNICARE**